《和杨彦文嵩山诗》
宋代·刘攽

杨侯作邑山水中，县南百里维青嵩。官閒身老诗笔健，乐与丘壑研豪雄。

是时新凉背炎夏，草木秀丽全天功。重青叠碧百万状，有如耋老携儿童。

悬泉落崖泻万丈，震雷发地声隆隆。阴风岩洞忽悽怆，寒生六月如凝冬。

祠官祀典有常秩，扫除给复何其恭。孕灵产异远不极，面周负郑人殊风。

生云触石始肤寸，倏忽澍雨成冥濛。群山相望不足算，礼若小国来朝宗。

幽人羽客此独往，深处时与神仙通。念君吏职有章绶，池鸿笼鹤思长空。

暂留灵境寄心赏，仰止万古希遐踪。梯高径侧目力短，涉历庳下非穹崇。

山中居人亦富逸，翠竹寒松名素封。愿言携家事卜筑，采薇饮水欣长终。

岩田种芝地高下，茅屋溯水溪西东。君能挂冠共此约，何必绮季东园公。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。